b'\n_START_ARTICLE_\nPoollainedipool\n_START_PARAGRAPH_\nPoollainedipool ehk poollainevibraator on dipoolkiirgur, mille elektriline pikkus v\xc3\xb5rdub poole lainepikkusega (\xce\xbb/2) ja mille kaks poolust (kreeka k di- kaks + polus poolus) moodustuvad kiirguri keskel olevas katkestuskohas. Nende pooluste vahele \xc3\xbchendatakse raadiosaatja v\xc3\xb5i -vastuv\xc3\xb5tja toitekaabel._NEWLINE_Poollainedipool on paljude antennit\xc3\xbc\xc3\xbcpide p\xc3\xb5hielement, sest teda saab kasutada k\xc3\xb5rgsagedusliku vahelduvvoolu energia muundamiseks elektromagnetlaine energiaks ja ka vastupidi.\n_START_SECTION_\nPoollainedipool kui v\xc3\xb5nkering\n_START_PARAGRAPH_\nDipoolantenni v\xc3\xb5ib resonantsi olukorras kujutleda v\xc3\xb5nkeringi kondensaatorina, mille plaadid on teineteisest eemale p\xc3\xb6\xc3\xb6ratud. Plaatidevaheline mahtuvus seejuures muidugi v\xc3\xa4heneb, kuid elektriv\xc3\xa4lja j\xc3\xb5ujooned (joonisel sinised) j\xc3\xa4\xc3\xa4vad p\xc3\xbcsima ja sulguvad l\xc3\xa4bi vaba ruumi. Elektriv\xc3\xa4ljaga kaasneb dipooli kui v\xc3\xb5nkes\xc3\xbcsteemi induktiivsusest tulenev ristuvasuunaline magnetv\xc3\xa4li (punased j\xc3\xb5ujooned). Resonantsiolukord vaadeldavas v\xc3\xb5nkes\xc3\xbcsteemis vastab r\xc3\xb6\xc3\xb6pv\xc3\xb5nkeringile.\n_START_SECTION_\nDipoolantenni suunadiagramm ja v\xc3\xb5imendus\n_START_PARAGRAPH_\nDipoolantenni suunadiagramm on 8-kujuline, kusjuures antenni v\xc3\xb5imendus on maksimaalne dipooli teljega ristuvas sihis (\xc3\xbcksk\xc3\xb5ik kummas suunas) ja nullil\xc3\xa4hedane teljega ristuvas sihis._NEWLINE_Poollainedipooli v\xc3\xb5imendust m\xc3\xa4\xc3\xa4ratakse isotrookiirguri suhtes ja v\xc3\xa4ljendatakse tavaliselt detsibellides, t\xc3\xa4his dBi. V\xc3\xb5imendus on sirgdipoolil ca 2,2 dBi ja silmusdipoolil ca 3,7 dBi.'